Δελτίο Τύπου

«Ως κοινωνία, ως Ελλάδα, ως κόσμος, θα πρέπει να δούμε τι μάθημα πήραμε από τον κορονωϊό […] δεν κοιτάζει ούτε χρώμα, ούτε θρησκεία, ούτε εθνικότητα […]Προστατεύοντας τον εαυτό μας προστατεύουμε τους άλλους» επισήμανε η Πρόεδρος της ΜΕΤΑδρασης Λώρα Παππά μιλώντας στη διαδικτυακή συζήτηση που διοργάνωσε το ΕΛΙΑΜΕΠ με τίτλο «Η Ένταξη των Μεταναστών και Προσφύγων στην Εποχή του COVID-19: Ευκαιρίες και Προκλήσεις». Όλοι οι ομιλητές αναφέρθηκαν στις δυσκολίες που αντιμετώπισαν οι οργανώσεις εξαιτίας της πανδημίας. Οι ψευδείς ειδήσεις, η περιορισμένη πρόσβαση στο διαδίκτυο και σε ψηφιακές συσκευές, οι ελλιπείς παροχές στα camps, αλλά και η προσαρμογή των εργαζομένων στην νέα πραγματικότητα, ήταν μόνο μερικές από αυτές. Ο Δημήτρης Βεργίνης, Γενικός Συντονιστής Δομών Επείγουσας Φιλοξενίας και Διαμερισμάτων Ημιαυτόνομης Διαβίωσης Ανηλίκων στην ΑΡΣΙΣ, υπογραμμίζει την πρόκληση για «δεκαεξάχρονους και δεκαεφτάχρονους, που έχουν περάσει τα μύρια όσα, που ο ιός είναι καθημερινότητα, άλλοι ιοί είναι καθημερινότητα, να τους πείσεις ότι θα μείνουν μέσα, γιατί έξω υπάρχει ένας ιός». Η στέγαση προσφύγων και μεταναστών και οι εξώσεις, τόσο αυτές που έχουν ήδη γίνει όσο και εκείνες που έχουν δρομολογηθεί για το μέλλον, ήταν ένα ζήτημα στο οποίο αναφέρθηκαν εκτενώς οι ομιλητές, μια που αναδεικνύει βαθύτερες κοινωνικές ελλείψεις, των οποίων το αντίκτυπο θα μπορούσε να έχει επιπτώσεις σε βάθος δεκαετιών. Ο Διευθυντής της ΖΕΥΞΙΣ και πρώην Διευθυντής Υπηρεσίας Πρώτης Υποδοχής Παναγιώτης Νίκας υπογραμμίζει πως «θα πρέπει το θέμα να συζητηθεί πάρα πολύ σοβαρά, και με όρους κατεπειγόντως, να δημιουργηθεί ένα σχέδιο κοινωνικής πρόνοιας για αυτούς τους ανθρώπους» καθώς έχει δημιουργηθεί « μία κατάσταση πολύ εκρηκτική και με υγειονομικούς όρους και με κοινωνικούς όρους». Από την πλευρά του ο Δημήτρης Βεργίνης δεν αφήνει ασχολίαστο το γεγονός πως οι εξώσεις λαμβάνουν χώρα εν μέσω καραντίνας. Η Λώρα Παππά αναφέρθηκε και στο θέμα της προσέγγισης και ενημέρωσης των προσφύγων για την πανδημία, λέγοντας πως «Ο προσφυγικός πληθυσμός […] φέρθηκε με μεγάλη ωριμότητα», μία θέση με την οποία συμφώνησαν και οι υπόλοιποι ομιλητές. Στο ζήτημα της εκπαίδευσης των προσφύγων τρεις προβληματικές όρισαν την κουβέντα. Η εκπαίδευση από απόσταση που έκανε σαφέστερο τον αποκλεισμό των επωφελουμένων από την ίση πρόσβαση στο διαδίκτυο. Ουσιαστικά έμειναν μετέωροι/ες όταν απαγορεύτηκαν τα δια ζώσης μαθήματα, αφού σε πολλά ξενοδοχεία που διαμένουν η πρόσβαση στο διαδίκτυο είναι περιορισμένη, όπως ακριβώς και η πρόσβαση σε συσκευές συνδεόμενες στο διαδίκτυο. Η έλλειψη διδασκαλίας της ελληνικής γλώσσας εντός των camps που δυσχεραίνει την ένταξη προσφύγων και μεταναστών. Ενώ, δεν θα μπορούσε να μην υπάρξει αναφορά στο πρόβλημα της ανυπαρξίας πιστοποιητικών εκπαίδευσης για όσους και όσες εκπαιδεύονται σε δομές των ΜΚΟ.Η συζήτηση έκλεισε με τα μάτια στραμμένα στο μέλλον, και τι μέλει γενέσθαι στην μετά covid-19 εποχή. Ο Επικεφαλής Συνηγορίας, Έρευνας και Πολιτικής στη SolidarityNow. Λευτέρης Παπαγιαννάκης τόνισε πως «Αν οι πιο αδύναμοι δεν είναι προστατευμένοι, όλοι κινδυνεύουμε».

Τη συζήτηση συντόνισε ο Κωνσταντίνος Βλαχόπουλος, Συντονιστής για την Ελλάδα European Web Site Integration (EWSI).